होली के गाने सुनते ही कांपने लगती हूं, भगवान... काश होली आती ही नहीं
Uttar Pradesh Varanasi Ashram Widow Story - मैं अन्नपूर्णा शर्मा। बनारस में पली बढ़ी। ठाट-बाट की जिंदगी जी। मेर घर के ठीक सामने मणिकर्णिका घाट और काशी विश्वनाथ मंदिर है। बिजली की तारों के जाल, खोए, पूड़ी-कचौड़ी और बनारसी साड़ियों की दुकानें।
मेरा कोई अपना नहीं है। जिंदा होकर भी मुर्दे सी पड़ी रहती हूं। श्मशान जैसा घर लगता है। 12 साल हो गए, होली नहीं मनाई। होली के गाने बजते हैं, तो उसके एक-एक शब्द मेरे कानों को चीरते हैं। जिसका सुहाग उजड़ गया हो, मां-बाप नहीं हो, अपना घर नहीं हो, उसके लिए होली का क्या मतलब है। हे भगवान... काश ये होली ही नहीं आती।
मैं अन्नपूर्णा शर्मा। बनारस में पली बढ़ी। ठाट-बाट की जिंदगी जी। मेर घर के ठीक सामने मणिकर्णिका घाट और काशी विश्वनाथ मंदिर है। बिजली की तारों के जाल, खोए, पूड़ी-कचौड़ी और बनारसी साड़ियों की दुकानें।
अभी मेरे काशी का नजारा ऐसा है कि मानो सारा शहर दौड़ रहा है। जहां देखो लोग रंग खेल रहे, ढोल बजा रहे। हवा में यहां की पकवानों की खुशबू फैली है, पर मुझे यह माहौल अखरता है। होली के गाने बजते ही हाथ-पैर कांपने लगते है।
बचपन में जमकर होली खेलती थी। पिता बनारसी मिठाई के माहिर कारीगर थे। होले के कुछ दिन पहल से ही घर में खोया बनने शुरू हो जाता था। धीमी आंच पर दूध जलने की वो खुशबू मुझे आज भी रुलाती है।
मट्ठियां, गुझियां, आलू टमाटर की सब्जी-पूड़ी, पनीर की सब्जी, दही-वड़े, पापड़ और चिप्स बनते थे। नए कपड़े भी खरीदे जाते थे। क्या जमकर धमाल मचाते थे। सुबह रंग खेलते। फिर नए कपड़े में शाम में परिवार के साथ काशी विश्वनाथ मंदिर जाते। एक होली गई नहीं कि अगली होली का इंतजार शुरू हो जाता था।
वक्त बीतता रहा। 12वीं बाद घर में एक अच्छा रिश्ता आया। पापा ने मेरी शादी करा दी। पति से मुझे इतना प्यार मिला कि क्या बताऊं। मुझे गोलगप्पे और आलू चाट बहुत पसंद थी। वे मेरे लिए हर संडे मार्केट से पैक कराकर घर लाते थे।
ससुराल के लोग अच्छे नहीं थे। मुझे बात-बात पर ताने मारते थे। ठीक से खाना बनाना नहीं आता था, इस वजह से हर दिन डांट खानी पड़ती थी। इतना लंबा परिवार था कि दिन-भर काम करते-करते थक जाती थी, फिर भी लोग खुश नहीं रहते थे, लेकिन पति साथ देते थे। हर कदम पर।
पता है ससुराल वाले मुझे मायके नहीं जाने देते थे। वे कहते थे कि तुम मायके चली जाओगे तो यहां काम कौन करेगा। मैंने पति से बताया तो उन्होंने कहा कि तुम चिंता नहीं करो। कुछ करता हूं मैं। इसके बाद वे मंदिर ले जाने के बहाने, मुझे हर हफ्ते पिता से मिलवाने के लिए ले जाने लगे। 
पति को पता था कि मुझे होली बहुत पसंद है। इसलिए वे होली के कुछ दिन पहले से ही रंग खेलना शुरू कर देते थे। रात को जब मैं सो जाती थी तो वे चुपके से रंग लगा देते थे। सुबह जब मैं उठती थी, तो सब मुझे देखकर हंसते थे। मुझे समझ नहीं आता था कि लोग हंसते क्यों हैं। फिर जब आइने में चेहरा देखती थी तो पता चलता था कि चेहरे पर रंग लगा है। 
इसके बाद मैं भी उन्हें नहीं छोड़ती थी और रंग लगा देती थी। फिर हम साथ मिलकर पकवान बनाते थे। दोस्ते-रिश्तेदारों को खिलाते थे। इस तरह हंसते-खेलते शादी के तीन साल गुजर गए।
एक रात हम पति-पत्नी खाना खाकर सो गए। सुबह पति उठे तो अजीब सी बातें करने लगे। वे बड़बड़ाने लगे। किसी को पहचान नहीं रहे थे। ससुर उन्हें डॉक्टर के पास ले गए । डॉक्टर ने कहा कि इन्हें सरकारी अस्पताल में ले जाओ। वहां जाने पर पता चला कि रात में सोते हुए ब्रेन हैमरेज हो गया है।
अस्पताल में जब भी वे मुझे देखते तो कुछ कहने की कोशिश करते। मैं भी चाहती थी कि दो बात उनसे हो जाए। कम से कम ये तो पता चल जाए कि वे कहना क्या चाहते हैं, लेकिन वे बोल नहीं पाते थे। करीब एक साल तक उनका इलाज चला। उसके बाद उनकी मौत हो गई।
ये मेरे लिए सबसे बड़ा सेटबैक था। जिंदगी वीरान हो गई। दिन-रात रोते रहती। भगवान से बोलती थी कि इतना अच्छा पति मुझे दिया तो फिर छिना क्यों। भगवान से भरोसा उठ गया। पूजा-पाठ, त्योहार मनाना सब कुछ छोड़ दिया।
पति की मौत के 15 दिन बाद तक लोग घर में आते-जाते रहे। मेरी हिम्मत बढ़ाते रहे। उसके बाद लोगों का आना-जाना बंद हो गया। इसके बाद एक दिन सास ने कहा कि तुम मेरे बेटे को खा गई। अब यहां तुम्हारा कोई काम नहीं है। अपने पिता के घर चली जाओ।
मैंने कोई जवाब नहीं दिया, क्योंकि मैं जानती थी कि ये लोग पति के रहने पर मुझे तकलीफ देते थे, तो उनके जाने के बाद कैसे मेरा साथ देंगे। ये लोग मुझे यहां रहने नहीं देंगे। इसलिए कुछ दिन बाद मैं एक-दो जोड़ी कपड़े लेकर पिता के घर चली गई।
पिता के घर पहुंची तो उनके लिए भी मुसीबत बन गई। मेरे हालात देखकर उन्हें बहुत तकलीफ होती थी। वे छिप-छिपकर रोते रहते थे। उन्हें लगता था कि यह क्या हो गया बेटी के साथ। मेरी बेटी का अब कौन ख्याल रखेगा।
पिता चाहते थे कि मैं दूसरी शादी कर लूं। उन्होंने कई बार मुझसे कहा भी, लेकिन मैंने हर बार मना कर दिया। मेरे मन में आज तक दूसरी शादी का ख्याल आया ही नहीं। पति ने मुझे इतना-प्यार दुलार दिया था कि उसकी जगह कोई नहीं ले सकता।
उनके जाने के बाद भी मेरे दिल में उनके लिए जो जगह थी वो जस की तस थी। उस जगह पर मैं किसी और को पल भर के लिए भी नहीं रख सकती थी। इसलिए मैंने दूसरी शादी नहीं की।
मेरा हाल देखकर पिता बहुत परेशान रहते थे। धीरे-धीरे उनकी तबीयत बिगड़ती गई। वे डिप्रेशन में जाने लगे। एक साल बाद उनकी मौत हो गई। पिता के जाने के बाद मैं पूरी तरह अकेली हो गई। किराए के घर पर थी। कोई आमदनी का जरिया था नहीं। पिता भी कोई संपत्ति छोड़कर नहीं गए थे।
अपना गुजारा कैसे करूंगी, कैसे रहूंगी, कुछ समझ नहीं आ रहा था। कुछ दिन ट्यूशन पढ़ाकर काम चलाया। इसके बाद एक रिश्तेदार ने कहा कि बनारस चली जाओ। वहां बहुत सारे आश्रम है, वहां तुम्हारा गुजारा हो जाएगा। इसके बाद मैं बनारस चली आई। यहां बिड़ला विधवा आश्रम में रहने लगी।
12 साल से मैं यहां हूं। इस आश्रम में हम लोगों ने आज तक कभी होली नहीं मनाई। त्योहार पर सभी अपने कमरे में मरी हालत में रहती हैं। आखिर करना भी क्या है… किसके लिए त्योहार मनाएं। बिना अपनों के त्योहार का क्या मतलब।
यहां तो सिर्फ दीवारें हैं। कभी कोई आता-जाता नहीं है। ना मायके पक्ष के ना ससुराल पक्ष के। कभी कभार कोई दान देने वाला सीढ़ियां चढ़ के आता है, कुछ पैसे और दवाइयां दे जाता है। वरना सन्नाटा छाया रहता है।
मेरे घर के सामने ही श्मशान है। काशी का श्मशान भी श्मशान नहीं लगता है, लोग वहां उत्सव मना रहे होते हैं, लेकिन यह आश्रम श्मशान लगता है। इतना सन्नाटा है यहां। डर लगने लगता है कभी-कभी तो यहां के अकेलेपन से। घबराहट होती है।
पर क्या करें, कहां जाएं, किससे बात करें। मुझे होली के वक्त हमेशा पति की याद आती है। कभी-कभी सोचती हूं कि वे भले बीमार रहते, लेकिन मेरी आंखों के सामने रहते। कहीं से भी कमाकर उन्हें खिलाती। कम से कम विधवा तो नहीं होती। अब तो शरीर भी साथ छोड़ रहा है। एक-एक दिन बस इसलिए जी रही हूं कि एक दिन ये जिंदगी कट जाए।
अन्नपूर्णा शर्मा ने सारी बातें भास्कर रिपोर्टर मनीषा भल्ला से शेयर की हैं... 
अब संडे जज्बात सीरीज की ये 3 कहानियां भी पढ़िए
1. दादा ने ही मेरा रेप किया:पापा से कभी मिली नहीं, मां ने 3 शादियां कीं; दादी कहती हैं- केस वापस ले लो बिटिया
मेरा कोई अपना नहीं है। सगे पापा ने मुझे और मां को घर से निकाल दिया क्योंकि मैं बेटी पैदा हुई। तब मैंने पहला बर्थडे भी नहीं मनाया था। मां ने दूसरी शादी की। उसके पति को मैंने पापा माना, लेकिन उनके पिता ने मेरा रेप कर दिया। तब मैं महज 12 साल की थी। मां ने तो तीसरी शादी कर ली, लेकिन मैं उसके पति को पापा नहीं मान सकी। अभी 12वीं में हूं। 6 साल से रेप विक्टिम सेंटर ही मेरा घर है। (पढ़िए पूरी खबर)
2. काशी के डोम राजा परिवार के मौजूदा डोम की कहानी:लोग लाश देखकर डरते हैं, हम तो छुपन-छुपाई भी मुर्दों के बीच खेलते थे
लाश होने के बाद लोगों की जिंदगी खत्म हो जाती है। मेरी जिंदगी ही लाशों से शुरू होती है। चिता सजाना, आग देना, लाश जलाना, राख संभालना और श्मशान की सफाई करना मेरा काम है। नाम माता प्रसाद चौधरी है और बनारस के मणिकर्णिका घाट के सबसे पुराने कालू डोम खानदान (डोम राजा) का मौजूदा डोम हूं। (पढ़िए पूरी कहानी)
3. मौत से इतना डर गई हूं कि जिंदगी को हर पल जी लेना चाहती हूं। कल मैं रहूंगी या नहीं, मुझे नहीं पता
मैं रतन राजपूत, बिहार की रहने वाली हूं। टीवी एक्ट्रेस के रूप में पहचान है मेरी। पापा राम रतन सिंह कमिश्नर थे और मां हाउस वाइफ। सब कुछ अच्छा अच्छा चल रहा था, फिर जिंदगी ने ऐसी करवट ली कि सब कुछ बदल गया। पहले मेरी दोस्त प्रत्युषा बनर्जी यानी बालिका वधू की मौत हुई, उसके बाद पापा चल बसे। (पढ़िए पूरी खबर)